Iacob D. Sømme

**Iacob Dybwad Sømme**, **Jacob** også benyttet, (1898–1944) var en norsk fiskebiolog og motstandsmann under andre verdenskrig. Han ble henrettet i Trandumskogen 3. mars 1944. 

## Liv og virke
### Bakgrunn
Iacob Dybwad Sømme ble født i Etnedal 5. september 1898. Foreldrene var legen Jacob Dybwad Sømme (1866–1923) og Helene Sofie Sørensen (1870–1955). Han var bror av Sven Sømme som også var fiskebiolog og motstandsmann. Han var gift med dr.philos. Aslaug Sverdrup, datter av politiker og teolog Jakob Sverdrup. Lauritz Sømme er deres sønn. Søsteren Ingerid var gift med Sigval Bergesen d.y.

Sømme var elev ved Kongsgård skole i Stavanger. Faren var spesialist på tuberkulose og overlege på Tonsåsen Sanatorium senere på Mesnalia kursted for brystsvake. I 1908 flyttet familien til Stavanger og i 1917 til Molde der faren var direktør ved Reknes sanatorium. I 1919 tok Sømme exsamen artium ved Trondhjems Katedralskole. Han tok magistargraden i 1930 i marinbiologi ved Universitetet i Oslo med en avhandling dyreplankton.

### Yrke
Sømme var en ledende forsker på ørretens biologi. Fra 1931 til 1940 var han tilknyttet Norges Jeger- og Fiskerforbund som forsøksleder og rådgiver. *Amatørfiske og sportsfiske i sjøen* (1937) solgte godt. Hans hovedverk var *Ørretboka* som kom i 1941 og er trykt i omkring 24.000 eksemplarer. Han tilbragte særlig mye tid på Hardangervidda i forbindelse sitt arbeid. Sømme arbeidet på sin forskning også i fangenskapet på Grini.

### Andre verdenskrig
Han kom tidlig med i motstandsarbeidet under andre verdenskrig og var blant annet sambandssjef for Milorg i Sør-Norge fra mai 1942. Høsten 1940 medvirket han ved produksjon av undergrunnsaviser og antinazistiske propaganda. Sømme oppdaget at gelatinbelegget på 36 millimeter film kunne skilles fra den blanke plaststripen og gelatinen kunne rulles til en liten ball som var lett å smugle. En av kurerene hadde en hul jeksel der den lille ballen fikk plass. Sømme var også involvert i planlegging av bombeangrep mot tungtvannsfabrikken på Vemork. 

Han ble arrestert 31. oktober 1942 etter å ha blitt angitt av en hushjelp og satt internert på Grini til han ble henrettet i Trandumskogen natt til 3. mars 1944 sammen med seks andre. Dødsdommen falt 21. november 1943 for en domstol ledet av SS-offiser Hans Paul Latza. Etter krigen ble Latza tiltalt under rettsoppgjøret og frikjent i 1948. Den norske NS-mannen Sven Dysthe (Alf Larsen Whists svigersønn) var en bekjent av Latza og Dysthe ba flere ganger Latza om å oppheve dødsdommer. Det skal ha vært Adolf Hoel som oppfordret Dysthe til å tale Sømmes sak overfor okkupasjonsmakten. I desember 1943 møtte Dysthe Latza, som respekterte Sømme for hans mot, og Latza lovte å be Wilhelm Rediess og Josef Terboven om å annullere dødsdommen. Nyttårsaften holdt Sømme tale til medfangene på Grini. Terboven opprettholdt dødsdommen.

## Ettertiden
Iacob D. Sømme ble tildelt Krigsmedaljen og den britiske Kong's Order posthumt. Sømme-morenen i Dronning Maud Land har navn etter ham. Han ble gravlagt på Vår Frelsers Gravlund.

## Bibliografi

* 1925 - *Ørreten og sportsfiskeren*. 
*  - 
*  – 

## Litteratur
* Sømme, Sven og Ellie Sømme Targett: *Another Man's Shoes*. Polperro Heritage Press, Clifton-upon-Theme, United Kingdom, 2005. ISBN 978954913731. 
*

## Noter



## Referanser